Návrh 
na vyčlenenie prostriedkov z rozvojového programu 
externej integračnej komunikačnej stratégie SR 
na financovanie činnosti Národného konventu o Európskej únii 2005

Pred posledným rozšírením EÚ pracovalo v rokoch 2001 – 2003 medzinárodné fórum zložené z predstaviteľov parlamentov a vlád členských a kandidátskych krajín EÚ a inštitúcií EÚ pod názvom „Konvent o budúcnosti Európy“, ktoré pripravovalo text budúcej ústavnej zmluvy. V máji 2001 bol v SR vytvorený „Národný konvent o európskej budúcnosti Slovenska“, v ktorého rámci sa uskutočňovala diskusia, boli prijímané stanoviská SR o budúcnosti Európy a postavení SR v tomto spoločenstve krajín, ktoré slovenskí zástupcovia prezentovali v rámci európskeho konventu. Národný konvent sa stal prvou inštitucionálnou platformou v SR pre celospoločenskú diskusiu o EÚ za účasti predstaviteľov všetkých hlavných subjektov verejného života – parlamentu, exekutívy, politických strán, mimovládnych organizácií, cirkví, záujmových združení, predstaviteľov samospráv, hospodárskeho a kultúrneho života. 
Po ukončení činnosti „Konventu a budúcnosti Európy“ a začatí činnosti Medzivládnej konferencie o inštitucionálnej reforme EÚ sa členovia „Národného konventu o európskej budúcnosti Slovenska“ rozhodli v tejto forme diskusie pokračovať aj po vstupe do EÚ a zároveň ju ešte prehĺbiť prostredníctvom činnosti 9 pracovných skupín v rôznych oblastiach. Členovia národného konventu rozhodli, že táto diskusná platforma bude ďalej pokračovať pod názvom „Národný konvent o EÚ“, ktorý bude organizačne a technicky zabezpečovať Slovenská spoločnosť pre zahraničnú politiku (ďalej len SFPA) pod odborným dohľadom MZV SR a ÚV SR. V roku 2004 ÚV SR finančne podporil aktivity a celospoločenskú diskusiu v rámci národného konventu  čiastkou 1 mil. Sk. Rovnakú čiastku na jeho činnosť získala SFPA zo sponzorských príspevkov. 
V nadväznosti na aktivity „Národného konventu o EÚ“ v roku 2004 a odporúčania jednotlivých pracovných skupín pripravila SFPA v spolupráci s ÚV SR a MZV SR návrh plánu činnosti „Národného konventu o EÚ v roku 2005“, ktorý bude realizovaný  prostredníctvom 11 pracovných skupín.   
Od začiatku tohto roku sa ÚV SR z rôznych dôvodov nepodarilo zabezpečiť financovanie „Národného konventu o EÚ v roku 2005“. Vzhľadom na chýbajúce finančné prostriedky v 1. polroku boli aktivity národného konventu financované len zo sponzorských prostriedkov, ktoré získala SFPA a hrozilo ukončenie činnosti tejto celospoločenskej platformy. Z toho dôvodu sa uskutočnili viaceré rokovania medzi ÚV SR a MZV SR vo veci zabezpečenia financovania „Národného konventu o EÚ v roku 2005“. 
Po preverení možností spolufinancovať aktivity „Národného konventu o EÚ v roku 2005“ z finančných prostriedkov určených na iné aktivity identifikovalo MZV SR možnosť spolufinancovať aktivity národného konventu presunom prostriedkov z Rozvojového programu externej integračnej komunikačnej stratégie (ďalej len EIKS).  
Vláda SR svojím uznesením č. 738 z 15. augusta 2001 schválila EIKS, ktorej cieľom bolo zvýšiť informovanosť o Slovensku v krajinách EÚ, predstaviť SR ako budúceho člena Únie, politicky, ekonomicky a spoločensky pripraveného na členstvo. Koncom marca 2002 boli z Fondu národného majetku SR do depozitu MZV SR z mimorozpočtových zdrojov presunuté finančné prostriedky na EIKS v celkovej sume 40 mil. Sk. Plnenie programu EIKS bolo prerokované na zasadaní vlády SR, ktorá svojim uznesením č. 175/2005 z 2. marca 2005 vzala na vedomie správu o plnení rozvojového programu EIKS v členských krajinách EÚ v 2. polroku  2004 a uložila ministrovi zahraničných vecí predložiť na rokovanie vlády SR správu o čerpaní týchto prostriedkov za 1. polrok 2005. Pracovná skupina EIKS schválila  použitie prostriedkov vo výške cca 3,5 mil. a ďalšie návrhy projektov sú v štádiu posudzovania.   
	Po zvážení možnosti MZV SR odporučilo, že by mohlo poskytnúť z prostriedkov EIKS na spolufinancovanie „Národného konventu o EÚ v roku 2005“ čiastku vo výške 800 tis. Sk. 
Vzhľadom na skutočnosť, že prostriedky, z ktorých by mohlo MZV SR spolufinancovať aktivity „Národného konventu o EÚ v roku 2005“ boli uznesením vlády SR č. 738/2001 účelovo viazané na aktivity EIKS, predkladá MZV SR tento materiál na rokovanie vlády SR s návrhom na vyčlenenie uvedenej čiastky na aktivity „Národného konventu o EÚ 2005“ a zabezpečenie pokračovania činnosti tejto celospoločenskej diskusie o EÚ.
Na stretnutí predstaviteľov ÚV SR a MZV SR 31. mája 2005 bolo dohodnuté, že spolufinancovanie „Národného konventu o EÚ v roku 2005“ bude zabezpečené z prostriedkov: MZV SR vo výške 800 tis. Sk, ÚV SR 200 tis. Sk a SFPA 500 tis. Sk zo sponzorských príspevkov. 
V prílohe materiálu č. 1 je uvedený odborný a politický prínos „Národného konventu o EÚ v roku 2005“, sumár hlavných argumentov, cieľová skupina, témy a otázky strategického významu a harmonogram zasadaní pracovných skupín. V prílohe č. 2 je rozpočet na 2. polrok 2005 a č. 3 záznam z rozporového konania.